Document ID: 32009D0800

KOMMISSIONENS BESLUTNING
af 30. oktober 2009
om ændring af beslutning 2004/432/EF om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF
(meddelt under nummer K(2009) 8347)
(EØS-relevant tekst)
(2009/800/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (1), særlig artikel 29, stk. 1, fjerde afsnit, og
ud fra følgende betragtninger:
(1)
Ved direktiv 96/23/EF er der fastsat kontrolforanstaltninger vedrørende de i bilag I til samme direktiv omhandlede stoffer og grupper af restkoncentrationer. I henhold til direktiv 96/23/EF er optagelse eller opretholdelse på de lister over tredjelande, hvorfra medlemsstaterne kan indføre dyr og primærprodukter af animalsk oprindelse, der er omfattet af direktivet, betinget af, at de pågældende tredjelande forelægger en plan med oplysninger om de garantier, de stiller med hensyn til overvågning af de grupper af restkoncentrationer og stoffer, der er opstillet i nævnte bilag. Sådanne planer skal ajourføres på Kommissionens anmodning, især når det af hensyn til visse kontroller er nødvendigt.
(2)
I Kommissionens beslutning 2004/432/EF af 29. april 2004 om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF (2), godkendes de overvågningsplaner for restkoncentrationer, som visse tredjelande, der er opført på listen i bilaget til beslutningen, har forelagt for dyr og animalske primærprodukter opført på listen.
(3)
Belize, Cameroun og Fransk Polynesien har forelagt Kommissionen overvågningsplaner for restkoncentrationer i honning. Evalueringen af disse planer og de supplerende oplysninger, Kommissionen har modtaget, viser, at der foreligger tilstrækkelige garantier for de overvågningsplaner for restkoncentrationer i honning, som de pågældende tredjelande har forelagt. Dette produkt bør derfor være omfattet af angivelsen for de pågældende tredjelande i listen i bilaget til beslutning 2004/432/EF.
(4)
Montenegro er opført i bilaget til beslutning 2004/432/EØF for så vidt angår kvæg, får og geder, svin, dyr af hestefamilien og honning. Disse oplysninger er foreløbige, indtil der foreligger yderligere oplysninger om restkoncentrationer.
(5)
Montenegro har forelagt Kommissionen en ajourført overvågningsplan for restkoncentrationer i kvæg, får og geder, svin, fjerkræ, akvakulturprodukter, æg og honning. Evalueringen af denne plan og de supplerende oplysninger, Kommissionen har modtaget, viser, at der foreligger tilstrækkelige garantier for overvågningen af restkoncentrationer i kvæg, får og geder, svin og honning. De pågældende produkter bør derfor stadig være opført under angivelserne vedrørende Montenegro i bilaget til beslutning 2004/432/EF, og angivelsen af, at oplysningerne er foreløbige, bør udgå.
(6)
Desuden viser evalueringen af planen og de supplerende oplysninger, Kommissionen har modtaget, at der foreligger tilstrækkelige garantier for overvågningen af restkoncentrationer i fjerkræ, akvakulturprodukter og æg. Disse produkter bør derfor være omfattet af angivelsen for Montenegro i listen i bilaget til beslutning 2004/432/EF.
(7)
Dyr af hestefamilien er ikke omfattet af den ajourførte overvågningsplan for restkoncentrationer, som Montenegro har forelagt Kommissionen. Derfor bør dyr af hestefamilien udgå af angivelserne for Montenegro i listen i bilaget til beslutning 2004/432/EF.
(8)
Seychellerne er for øjeblikket opført på listen i bilaget til beslutning 2004/432/EF under akvakultur, men har ikke forelagt Kommissionen en overvågningsplan for restkoncentrationer for 2009. Angivelserne vedrørende Seychellerne for så vidt angår akvakulturprodukter bør derfor udgå af bilaget til beslutning 2004/432/EF.
(9)
Af hensyn til klarheden og sammenhængen i EF-lovgivningen bør der foretages visse mindre rettelser af fodnoterne i bilaget til beslutning 2004/432/EF.
(10)
For at undgå en eventuel afbrydelse af handelen bør der fastsættes en overgangsperiode for sendinger af visse dyr og animalske produkter med oprindelse i Montenegro og Seychellerne, der blev afsendt fra de pågældende tredjelande til Fællesskabet inden datoen for anvendelse af denne beslutning.
(11)
Beslutning 2004/432/EF bør derfor ændres i overensstemmelse hermed.
(12)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2004/432/EF erstattes af teksten i bilaget til nærværende beslutning.
Artikel 2
Denne beslutning finder anvendelse fra den 1. november 2009.
De ændringer i listen i bilaget til beslutning 2004/432/EF, der foretages ved nærværende beslutning, gælder ikke for sendinger af dyr af hestefamilien og animalske produkter af dyr af hestefamilien fra Montenegro og for sendinger af akvakulturprodukter fra Seychellerne, for hvilke importøren af de pågældende dyr eller produkter kan godtgøre, at de er afsendt fra henholdsvis Montenegro og Seychellerne og var på vej til Fællesskabet inden den dato, hvorfra nærværende beslutning finder anvendelse.
Artikel 3
Denne beslutning er rettet til medlemsstaterne.
Udfærdiget i Bruxelles, den 30. oktober 2009.

Labels: 17
5
20
0
6
18